ლილა კლერიდესი

ლილა კლერიდესი (დ. 31 ოქტომბერი, 1921 — გ. 6 ივნისი, 2007) — კვიპროსის პირველი ლედი ხანმოკლე პერიოდით, 1974 წელს და შემდგომ 1993 წლიდან 2003 წლამდე, მისი მეუღლის, გლაფკოს კლირიდისის პრეზიდენტობის დროს.

ბიოგრაფია
კლირიდესი დაიბადა აჰმედაბადში, ბრიტანეთის ინდოეთში. მისი მამა, აბრაამ სოლომონ ერულკარი, იყო ცნობილი ინდოელი ებრაელი ექიმი ბომბეიში, ინდოეთის სამედიცინო საბჭოს პრეზიდენტი და მაჰათმა განდის პირადი ექიმი. ინდური ნაციონალიზმის მხარდამჭერი, დოქტორი ერულკარი იყო როგორც განდის, ისე ხან აბდულ განის ხანის ახლო თანამოაზრე.

კლირიდესი გაიზარდა გუჯარათის საპორტო ქალაქ სურატში, ისევე როგორც ბომბეიში. ის ცხოვრობდა და სწავლობდა ბომბეიში მანამ, სანამ 11 წლის ასაკში ლონდონში გადავიდოდა. იგი მეტყველებას სწავლობდა მუსიკის სამეფო აკადემიაში (Royal Academy of Music) და პროფესიონალი მსახიობი გახდა. 

მეორე მსოფლიო ომის დასასრულს, კლირიდესი დაიქირავა „BBC World Service“-მა ლონდონში, სადაც ის მუშაობდა ნოველისტ ჯორჯ ორუელთან. ლონდონში მუშაობისას, ომის დასრულებიდან მალევე, მან გაიცნო თავისი მომავალი მეუღლე, კვიპროსელი გლაფკოს კლირიდესი, რომელიც სამართლის სტუდენტი და სამეფო საჰაერო ძალების (RAF) მსროლელი იყო. კლირიდესი (გლაფკოსი) „BBC“-ის სათაო ოფისს ეწვია თავისი დის, ქრიზანთეს სანახავად, რომელიც ასევე მაუწყებელში მუშაობდა. ქრიზანთეს მოლოდინში ლილა-აირინი მას ოფისში შეხვდა. სამივე სამუშაოს შემდეგ „ვენის კაფეში“ წავიდნენ მალევე შეხვედრები დაიწყეს. 

ლილა იხსენებდა, რომ გლაფკოსთან პირველ პაემანზე იმიტომ წავიდა, რომ ის იყო „უხეში შესახედაობის ახალგაზრდა, რომელიც ახლახან საკონცენტრაციო ბანაკიდან გაათავისუფლეს“ (კლირიდესი მეორე მსოფლიო ომის დროს ნაცისტურ გერმანიაში სამხედრო ტყვედ იყო). რამდენიმე პაემნის შემდეგ, კლირიდესმა ლილას ცოლობა სთხოვა, რაზეც ქალმა თავიდან უარი უთხრა და უთხრა: „თქვენ სამხედრო ტყვე იყავით და სხვა ქალი არ გინახავთ, ცოტაც დავიცადოთ“. თუმცა, გლაფკოსმა მოთმინება გამოიჩინა და ლილამ საბოლოოდ მიიღო მისი წინადადება. კლირიდესმა წერილი გაუგზავნა მის მამას ინდოეთში, რათა ეთხოვა ლილაზე დაქორწინების ნებართვა. დოქტორმა ერულკარმა კლირიდესს მოკლე ტელეგრამით უპასუხა, მაგრამ, როგორც კლირიდესის ბიოგრაფია აღწერს, წყვილს ურჩია, რომ ქორწინებისთვის ერთი წელი დაეცადათ. წყვილი ამ თხოვნას დათანხმდა.

ერთი წლის ლოდინის შემდეგ, წყვილი 1947 წელს ლონდონში სამოქალაქო ცერემონიალით დაქორწინდა. ლილა მართლმადიდებლობაში მოექცა და ნათლობის სახელად „ირინე“ აირჩია. წყვილს ერთი ქალიშვილი, კათერინი (მეტსახელად ქეითი) შეეძინა 1949 წელს, რომელიც დემოკრატიული გაერთიანების პარტიიდან წარმოადგენდა კვიპროსის წარმომადგენელთა პალატას.

კლირიდესი 1993 წელს გახდა პირველი ლედი. პრეზიდენტისა და პირველი ლედის რანგში ამაღლების შემდეგ, კვიპროსის ეკლესიის მეთაურმა, არქიეპისკოპოსმა ქრისოსტომოს I-მა, წყვილს ეკლესიაში ჯვრისწერა შესთავაზა, რაც მათ 1995 წელს, შესაბამისად, 76 და 74 წლის ასაკში შეასრულეს.

1997 წლის თებერვალში, ცოლ-ქმარი ექვსდღიანი ოფიციალური სახელმწიფო ვიზიტით გაემგზავრა ლილას მშობლიურ ინდოეთში, მათ შორის მუმბაიში. ამ ტურის დროს, კლირიდესმა განმარტა, რომ ინდოეთის დამოუკიდებლობის მოძრაობა დაეხმარა მას, გაეგო კვიპროსის სწრაფვა დიდი ბრიტანეთისგან დამოუკიდებლობისკენ. მან ასევე ისაუბრა ინდოეთისადმი აღფრთოვანებაზე და განაცხადა: „მე მიყვარს ინდოეთი. მიყვარს მისი ხალხი. მიყვარს მისი ისტორია. მე ინდოელად გავიზარდე და უნდა ვაღიარო, რომ ჩემი სიამაყე ინდოეთის მიმართ ყველასთვის შესამჩნევია. მე ამაში არც ერთი იოტით არ შევცვლილვარ.“

კლირიდესის ჯანმრთელობა ბოლო წლებში გაუარესდა. მან რამდენიმე კვირა გაატარა საავადმყოფოში 2007 წლის ზაფხულში, მაგრამ გარდაცვალებამდე დაახლოებით ერთი კვირით ადრე გაწერეს. კლირიდესი გარდაიცვალა 85 წლის ასაკში, თავის საოჯახო სახლში მენეუში, ლარნაკის მახლობლად, 2007 წლის 6 ივნისს. მას დარჩა მეუღლე, რომელიც 2013 წელს გარდაიცვალა, და ქალიშვილი, კათერინი, რომელიც 2025 წელს გარდაიცვალა. ის დაკრძალეს ოჯახის ნაკვეთში, ნიქოზიის სასაფლაოზე.

სქოლიო

კატეგორია:აზიელი ქალები
კატეგორია:კვიპროსელი ქალები საქმიანობის მიხედვით